So ruil jy jou motorband self om - Jou Gesin | Solidariteit WêreldJou Gesin | Solidariteit Wêreld
Tuis › Artikels › So ruil jy jou motorband self om
So ruil jy jou motorband self om
Hopelik gebeur dit nooit, maar jy moet jou vir daardie één pap band voorberei. Miskien moet eerstemotor-eienaars ook ʼn bandomruiltoets “slaag” voordat motorsleutels oorhandig word.
Jy benodig ʼn domkrag, ʼn wielsleutel, ʼn spaarwiel met die korrekte banddruk en (aanvanklik) jou voertuiginstruksieboek. Handige nienoodsaaklike items sluit in ʼn koplamp met vars batterye, ʼn reënbaadjie, ʼn houtblokkie as domkragbasis, handskoene en enigiets wat as bandwîe gebruik kan word.
Moenie summier rem aanslaan of uitswenk sodra jy agterkom jy het ʼn pap band nie. Aktiveer jou noodlig en verminder jou spoed geleidelik; soek ʼn veilige, gelyk area om te stop. Langs ʼn hoofweg moet jy so ver moontlik van die ryvlak stop. Ry stadig voort totdat jy die beste plek vind. Jy kan dalk jou wielvelling hierdeur beskadig, maar om laasgenoemde te vervang is beter as om deur onoplettende aankomende verkeer getref te word. Gebruik ook jou handrem wanneer jy stop.
Posisioneer die bandwîe; vir ‘n pap band agter, kom hulle vóór die voorbande en indien jou probleemband voor is, plaas jy dit agter die agterbande. ʼn Groot klip of baksteen werk ook. Verwyder hierna die naafdop. Indien jou voertuig se naafdop die naafskroewe bedek, verwyder jy eersgenoemde voordat jy die domkrag inspan. Sommige motorfabrikate het pasgemaaktoerusting om wielmoere mee los te draai; raadpleeg jou instruksieboek hiervoor. Maak die wielmoere volgens die aangewese metode los. Draai dit teenkloksgewys totdat hulle net-net los is. Moet hulle nog nie verwyder nie. Hierna plaas jy die domkrag onder jou voertuigbak en lig dit volgens jou instruksieboek-aanwysings op. Die houtblok onder die domkrag (veral op teer) maak ʼn meer gebalanseerde opligaksie moontlik. Lig die voertuig totdat die onderkant van die band ongeveer 15 cm bo die grond is. Moet nooit enige liggaamsdeel onder die bakwerk insteek gedurende hierdie proses nie.
Nou verwyder jy die los wielmoere met die hand en verwyder die wiel deur dit liggies na jou toe te trek. Plaas dit plat langs jou sodat dit nie wegrol nie. Hierna posisioneer jy die spaarwiel. Kyk dat die velling in lyn is en druk saggies sodat die naafskroewe korrek inpas en deursteek. Draai die wielmoere stewig met die hand vas. Draai hulle stewiger met die moersleutel vas nádat die voertuig laat sak is.
Laat sak jou voertuig versigtig met die domkrag totdat die spaarwiel net-net die grond raak. Moet nog nie die volle motorgewig op die nuwe band laat rus nie. Draai hierna die wielmoere oorkruis so stewig moontlik met die wielsleutel vas; gebruik jou liggaamsgewig in die proses. Jy kan die voertuig nou volledig laat sak en die domkrag verwyder. Gee nog ʼn laaste draai met die wielsleutel om te verseker hulle is stewig vas. Jou motorfabrikaat bepaal of jy die naafdop hierná kan terugplaas of nie; volg jou instruksieboek. Pak nou alles noukeurig weg en sit jou reis voort sodra alles veilig is. Sommige spaarwiele is net vir tydelike gebruik. Kom so gou moontlik by ʼn motorherstelplek om die spaarwiel, banddruk en ander relevante komponente na te gaan. Vervang of herstel jou pap band en bêre dit weer op sy plek.
Bridgestone. “How to change a flat tire”: https://www.bridgestonetire.com/tread-and-trend/drivers-ed/how-to-change-a-flat-tire